paragraph_text: Nakon osvajanja šest naslova u raznim karting natjecanjima od 1995. do 2000., Hamilton je debitirao u jednosjedu 2001. u Britanskoj Formuli Renault Winter Series. Godine 2003. osvaja naslov prvaka u Britanskoj Formuli Renault 2.0 za momčad Manor Motorsport, a 2005. naslov prvaka u Euro Formula 3 prvenstvu za momčad ASM Formule 3. Sljedeće 2006. osvaja naslov prvaka u GP2 Series prvenstvu za momčad ART Grand Prix, a 2007. debitira u Svjetskom prvenstvu Formule 1 za momčad McLaren, čiji je član bio od 1998. Prve sezone osvaja titulu viceprvaka, samo jedan bod iza prvaka Kimija Räikkönena, dok sljedeće 2008. osvaja prvi naslov prvaka za jedan bod ispred Felipea Masse. Godine 2010. ulazi u posljednju utrku kao jedan od četiri pretendenata za osvajanje naslova prvaka, no sezonu na kraju završava na četvrtom mjestu. Godine 2012. vozi kompetentan bolid za titulu, no učestali kvarovi kao i greške u boksevima, udaljavaju ga od osvajanja naslova čak tri utrke prije kraja sezone. Od 2013. vozi za Mercedes, a 2014. i 2015. osvaja drugi i treći naslov svjetskog prvaka u Formuli 1. Nakon titule viceprvaka 2016., gdje je naslov osvojio njegov momčadski kolega Nico Rosberg, Hamilton od 2017. do 2020. osvaja četiri uzastopna naslova svjetskog prvaka. Godine 2021. osvaja još jednu titulu viceprvaka iza prvaka Maxa Verstappena. Hamilton je vlasnik mnogih rekorda u Formuli 1, uključujući one s najviše pobjeda (103.), najviše pole positiona (103.) i najviše postolja (182.), dok rekord od sedam osvojenih naslova svjetskog prvaka dijeli s Michaelom Schumacherom.